31995R2744
L 287/3
JURNALUL OFÍCIAL AL UNIUNII EUROPENE
REGULAMENTUL (CE) NR. 2744/95 AL CONSILIULUI
din 27 noiembrie 1995
privind statisticile referitoare la structura și distribuția câștigurilor salariale
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolul 213 al acestuia,
având în vedere propunerea Comisiei,
întrucât, pentru a-și putea îndeplini sarcinile, Comisia trebuie să cunoască situația și tendința câștigurilor salariale în statele membre ale Comunității în ceea ce privește, pe de o parte, variațiile structurii forței de muncă și, pe de altă parte, distribuția salariaților în funcție de nivelul câștigurilor salariale;
întrucât dezvoltarea Comunității și funcționarea pieței interne fac să crească nevoia de a avea date comparabile privind structura câștigurilor salariale, în special ca un mijloc de analizare a evoluției coeziunii economice și sociale și pentru realizarea unor comparații între statele membre și regiunile Comunității;
întrucât cea mai bună metodă de evaluare a situației privind structura și distribuția câștigurilor salariale este întocmirea de statistici comunitare privind structura câștigurilor salariale, utilizând metodele și definițiile armonizate, așa cum s-a procedat în 1966, 1972, 1974 și 1978, conform Regulamentelor 188/64/CEE (1), (CEE) 2395/71 (2), (CEE) 178/74 (3) și respectiv (CEE) 495/78 (4);
întrucât, din cauza schimbărilor care apar în structura forței de muncă și în distribuția câștigurilor salariale, în special în ceea ce privește activitățile economice, rezultatele anchetelor anterioare nu mai sunt actuale și nu acoperă toate statele membre;
întrucât datele disponibile în prezent pe ansamblul statelor membre furnizează doar medii, neputând prin urmare să ofere nici o indicație despre legătura dintre câștigurile salariale și caracteristicile individuale ale salariaților (în special vârsta, sexul, calificarea profesională, vechimea în muncă) sau despre grila salarială;
întrucât informațiile statistice din acest domeniu sunt disponibile numai în anumite state membre, neputându-se prin urmare face comparații valabile; întrucât rezultă că statisticile privind structura câștigurilor salariale trebuie să se realizeze pe baza unor definiții comune și a unor metodologii armonizate;
întrucât, în conformitate cu principiul subsidiarității, crearea de standarde statistice comune, permițând producerea de informații armonizate, este o acțiune ce poate fi întreprinsă în mod eficient doar la nivel comunitar; întrucât aceste standarde sunt puse în aplicare în fiecare stat membru, prin autoritatea agențiilor și a instituțiilor răspunzătoare de întocmirea statisticilor oficiale;
întrucât, conform Deciziei 93/464/CEE (5), realizarea de statistici comunitare despre structura câștigurilor salariale este una dintre acțiunile prioritare ale Programului statistic 1993-1997;
întrucât ar fi indicat să se prevadă excepții pentru anumite state membre, pentru a se lua în considerare dificultățile tehnice deosebite cu care se confruntă astfel de state în ceea ce privește colectarea anumitor tipuri de informații, cu condiția să nu fie afectată calitatea informațiilor statistice;
întrucât Comitetul pentru programul statistic instituit prin Decizia 89/382/CEE, Euratom (6), a ajuns la o concluzie favorabilă privind propunerea Comisiei,
ADOPTĂ PREZENTUL REGULAMENT:
Articolul 1
Dispoziții generale
Statele membre și Comisia, în limita domeniilor de competență proprii fiecărora, întocmesc statistici comunitare privind structura și distribuția tuturor câștigurilor salariaților, în sectoarele de activități economice definite la articolul 3.
Articolul 2
Perioada de referință
Statisticile se întocmesc pe baza informațiilor statistice pentru anul financiar 1995 și pentru o lună corespunzătoare reprezentativă, cu condiția respectării prevederilor speciale menționate în anexa la prezentul regulament.
Articolul 3
Domeniul de aplicare
Statisticile trebuie să acopere toate activitățile definite în secțiunile C, D, E, F, G, H, I, J și K din Nomenclatorul statistic al activităților economice din Comunitatea Europeană, numit în continuare „NACE (Rev. 1)”, instituit prin Regulamentul (CEE) 3037/90 (7), supus prevederilor speciale menționate în anexa la prezentul regulament.
Articolul 4
Unitățile statistice
Culegerea datelor și întocmirea statisticilor privind structura și distribuția câștigurilor salariale trebuie să se bazeze pe una din unitățile statistice definite în Regulamentul (CEE) 696/93 (8) și să furnizeze informații despre salariați în unități locale cu minim zece salariați, clasificate în funcție de număr și activitate principală.
Articolul 5
Caracteristicile informațiilor solicitate
Se culeg date despre următoarele elemente:
1.
unitatea locală căreia i-au fost repartizați salariații din eșantion, după cum urmează:
regiunea locului de muncă, mărimea acestuia, activitatea economică clasificată conform NACE Rev. 1, forma controlului financiar și economic în sensul Directivei 80/723/CEE a Comisiei din 25 iunie 1980 privind transparența relațiilor financiare dintre statele membre și întreprinderile publice (9) și felul contractului colectiv de muncă în vigoare;
2.
fiecare salariat inclus în eșantion, după cum urmează:
(a)
câștiguri salariale brute pe o perioadă de plată completă, pentru luna reprezentativă, inclusiv diversele prime plătite în mod regulat, plățile suplimentare pentru ore suplimentare, muncă în schimburi, muncă de noapte, muncă în zilele de sâmbătă și duminică și comisioanele; se vor include, de asemenea, remunerațiile pentru perioade de absență (învoiri sau concediu de boală), plătite integral de către angajator, cât și alocațiile familiale și alte adaosuri prevăzute în contractele colective sau acordate în mod voluntar, în unitatea locală respectivă; câștigurile salariale totale pentru orele suplimentare și plățile speciale pentru munca în schimburi, munca de noapte sau munca în zilele de sâmbătă și duminică trebuie să fie menționate separat;
(b)
câștigurile salariale anuale brute în anul financiar de referință, deci câștigurile salariale brute așa cum sunt definite la alineatul 2 litera (a), raportate la o bază anuală, plus primele ocazionale (cum ar fi primele de concediu, al treisprezecelea salariu și participarea la profit); cuantumul primelor ocazionale trebuie menționat separat;
(c)
numărul orelor plătite sau numărul orelor dintr-o săptămână sau lună de lucru standard pentru care se efectuează plăți, numărul de ore suplimentare plătite și numărul zilelor de concediu, cu excepția sărbătorilor legale dintr-un an;
(d)
sexul, vârsta și ocupația, clasificate conform Clasificării internaționale standard a ocupațiilor, nivelul studiilor și formării, vechimea în întreprinderea respectivă, convențiile de muncă, respectiv muncă cu normă întreagă sau cu frecvență de normă și felul contractului de muncă.
Articolul 6
Culegerea datelor
(1) Se efectuează o anchetă prin intermediul serviciilor de statistică ale statelor membre, care elaborează metode adecvate de culegere a informațiilor.
(2) Pentru anumite caracteristici, cum ar fi nivelul studiilor și formării, cât și tipul contractului de angajare, statelor membre li se permite să efectueze anchete de urmărire pe un eșantion secundar de angajați extras din ancheta principală.
(3) Persoanele cărora li se solicită informații trebuie să răspundă la întrebări în mod sincer, complet și în termenele specificate. Statele membre iau măsurile necesare pentru a evita orice încălcare a obligației de a furniza informații, menționată la articolul 5.
(4) Ancheta nu trebuie să se desfășoare dacă statele membre dețin informații de la alte surse adecvate, considerate cel puțin echivalente în ceea ce privește exactitatea, calitatea și oportunitatea.
(5) Statele membre înaintează Comisiei (Eurostat), la cererea acesteia, toate informațiile, în special cele referitoare la metodologiile necesare pentru aplicarea prezentului regulament.
Articolul 7
Reprezentativitatea
Pentru atingerea unui nivel înalt de fiabilitate și comparabilitate, se folosesc eșantioane a căror mărime permite ca eroarea relativă standard pentru câștigurile salariale orare brute medii variabile pe secțiune sau subsecțiune, acolo unde există, din NACE (Rev.1) la nivelul Nomenclatorului unităților teritoriale de statistică (NUTS 1) să nu depășească 3 %.
Articolul 8
Prelucrarea rezultatelor
Serviciile statistice ale statelor membre prelucrează răspunsurile la chestionarele menționate la articolul 6 alineatul (3) sau informațiile din alte surse, așa cum se menționează la articolul 6 alineatul (4), astfel încât să se obțină rezultate comparabile.
Articolul 9
Transmiterea rezultatelor
Rezultatele se transmit în termen de 18 luni de la sfârșitul anului calendaristic din perioada de referință, inclusiv datele declarate confidențiale de către statele membre, în temeiul legislației sau practicii interne privind confidențialitatea datelor statistice, în conformitate cu dispozițiile Regulamentului (Euratom, CEE) nr. 1588/90 al Consiliului din 11 iunie 1990 privind transmiterea datelor care fac subiectul confidențialității statistice către Biroul Statistic al Comunităților Europene (10).
Articolul 10
Dispoziții pentru punerea în aplicare
Dispozițiile pentru punerea în aplicare a prezentului regulament, în special:
-
definițiile care trebuie să fie utilizate;
-
regulile de precizie și calitate;
-
nivelurile de defalcare care se aplică variabilelor;
-
formele corespunzătoare ale variabilelor transmise;
-
lista tabelelor care trebuie difuzate,
sunt stabilite în conformitate cu procedura prevăzută la articolul 11.
Articolul 11
Procedura
Comisia este sprijinită de Comitetul pentru programul statistic, înființat prin Decizia 89/382/CEE, Euratom, numit în continuare „Comitetul”.
Reprezentantul Comisiei trebuie să prezinte Comitetului un proiect al măsurilor ce vor fi luate. Comitetul își exprimă avizul asupra proiectului într-un termen limită pe care președintele îl poate stabili în funcție de urgența problemei. Avizul se emite cu majoritatea prevăzută la articolul 148 alineatul (2) din Tratatul CE, în cazul deciziilor pe care Consiliul este chemat să le adopte în urma unei propuneri venite din partea Comisiei. Voturile reprezentanților statelor membre în cadrul Comitetului sunt determinate de ponderea definită în articolul menționat. Președintele nu are drept de vot.
Comisia adoptă măsuri cu aplicabilitate imediată. Totuși, dacă aceste măsuri nu sunt în acord cu avizul Comitetului, ele sunt comunicate imediat Consiliului de către Comisie. În acest caz, Comisia amână aplicarea măsurilor pe care le-a decis, pentru o perioadă de trei luni de la data comunicării.
Consiliul, hotărând cu o majoritate calificată, poate lua o altă decizie în termenul menționat în paragraful anterior.
Articolul 12
Intrarea în vigoare
Prezentul regulament intră în vigoare în a douăzecea zi de la publicarea sa în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 noiembrie 1995.